भारत को फिर से विश्व स्तर पर पहचान बनाने के लिए सभी युवाओं को प्रधानमंत्री नरेन्द्र मोदी को सहयोग व शक्ति देनी होगी, जिससे वे फिर से विश्व पटल पर भारत की नई पहचान दिला सके। ये विचार कृषि केन्द्रीय व राज्य मंत्री गजेन्द्रसिंह शेखावत ने पोकरण विधायक निवास स्थान पर आयोजित युवा शक्ति सम्मेलन में युवाओं तथा भाजपा कार्यकर्ताओं को संबोधित करते हुए व्यक्त किए। शेखावत ने कहा कि युवा वर्ग ही भारत को आगे बढ़ा सकता है। उन्होंने कहा कि भारत को खत्म करने के लिए कई देश आगे आए, लेकिन भारत में इतनी शक्ति है कि कोई भी देश भारत के सामने नहीं टिक सकता है। शेखावत ने कहा कि भारत के पूर्व प्रधानमंत्री अटल बिहारी वाजपेयी ने पोकरण में परीक्षण करवाकर भारत का नाम विश्व पटल पर गूंजा था। सभी युवाओं को पोकरण की धरती की मिट्टी से तिलक लगाकर उसका सम्मेलन करना चाहिए। शेखावत ने कहा कि 11 मई को इस परमाणु प्रशिक्षण को 20वर्ष पूर्ण होने वाले हैं। इस उपलक्ष्य में आज इसका दिवस मनाया जा रहा है। भाजपा युवा मोर्चा के प्रदेश अध्यक्ष अशोक सैनी ने कहा कि पोकरण की पवित्र धरती को हमेशा प्रणाम करना चाहिए, क्योंकि पोकरण की धरती ने आज भारत का नाम पूरे विश्व में रोशन किया है। जैसलमेर विधायक छोटू सिंह भाटी ने कहा कि आज देश को मजबूत करने के लिए युवा संगठन की जरूरत है। युवा ही देश को मजबूत करता है। क्षेत्रीय विधायक शैतानसिंह राठौड़ ने कहा कि देश की रक्षा करना तथा देश को सुरक्षित करना अपना प्रथम कर्तव्य है। जिलाध्य जुगलकिशोर व्यास ने कहा कि भाजपा को मजबूत करने के लिए सभी को समर्पित भाव से काम करना होगा। भाजपा युवा जिलाध्यक्ष मनोहरसिंह दामोदरा व उपसभापति रमेश कुमार ने भी कार्यक्रम को संबोधित किया